S รูดกว่า 9% หลังเคาะราคาขายหุ้นเพิ่มทุน PP ต่ำกว่ากระดาน
S รูดกว่า 9% หลังเคาะราคาขายเพิ่มทุน PP ต่ำกว่ากระดาน ล่าสุด ณ เวลา 10.40 น. ราคาอยู่ที่ 4.22 บาท ลบ 0.42 บาท หรือ 9.05% สูงสุดที่ 4.58 บาท ต่ำสุดที่ 4.18 บาท มูลค่าซื้อขายที่ 292.99 ล้านบาท
13 ก.ค. 2560

ผู้สื่อข่าวรายงานว่า ราคาหุ้นบริษัท สิงห์ เอสเตท จำกัด (มหาชน) หรือ S ณ เวลา 10.40 น. ราคาอยู่ที่ 4.22 บาท ลบ 0.42 บาท หรือ 9.05% สูงสุดที่ 4.58 บาท ต่ำสุดที่ 4.18 บาท มูลค่าซื้อขายที่ 292.99 ล้านบาท ขณะที่ดัชนีตลาดหุ้นไทยโดยรวมบวก 0.41%

โดยราคาหุ้น S มีการปรับตัวลดลงแรง หลังจากที่ประกาศราคาหุ้นเพิ่มทุนแบบเฉพาะเจาะจงที่ 4.16 บาท ซึ่งเป็นราคาที่ต่ำกว่ากระดานซื้อขาย
ทั้งนี้ S ระบุว่า บริษัทกำหนดราคาขายหุ้นเพิ่มทุนจำนวน 400 ล้านหุ้น ที่จะเสนอขายบุคคลในวงจำกัด (PP) ที่ราคาหุ้นละ 4.16 บาท รวมเป็นมูลค่าทั้งสิ้นไม่เกิน 1.66 พันล้านบาท และกำหนดวันจองซื้อหุ้นเพิ่มทุนและชำระเงินค่าจองซื้อหุ้นเพิ่มทุนในวันที่ 17 ก.ค.นี้
ขณะที่จะแจ้งจำนวนหุ้นเพิ่มทุนที่ได้รับการจัดสรรและข้อมูลของบุคคลในวงจำกัด ที่ได้รับการจัดสรรหุ้นเพิ่มทุนต่อไป เมื่อผู้แทนจัดจำหน่าย (Placing Agent) แจ้งรายละเอียดเกี่ยวกับบุคคลในวงจำกัดดังกล่าวแก่บริษัทแล้ว
โดยหุ้นเพิ่มทุนที่เสนอขายแก่ PP และการออกหุ้นกู้แปลงสภาพครั้งนี้ เป็นส่วนหนึ่งตามแผนการเพิ่มทุนจดทะเบียน เป็น 1.02 หมื่นล้านบาท จากเดิมที่ 8.19 พันล้านบาท โดยออกหุ้นใหม่ 2.04 พันล้านหุ้น พาร์หุ้นละ 1 บาท โดยจะจัดสรรให้แก่บุคคลในวงจำกัด แบบมอบอำนาจทั่วไป (General Mandate) ไม่เกิน 500 ล้านหุ้น
อีกทั้งจัดสรรหุ้นเพิ่มทุนไม่เกิน 1.49 พันล้านหุ้น รองรับการใช้สิทธิแปลงสภาพของผู้ถือหุ้นกู้แปลงสภาพ ที่บริษัทจะออกและเสนอขายหุ้นกู้แปลงสภาพไม่เกิน 200 ล้านเหรียญสหรัฐ อายุไม่เกิน 5 ปี เพื่อเพิ่มทางเลือกในการระดมทุนเพิ่มขึ้น โดยราคาเสนอขายจะกำหนดในช่วงระยะเวลาก่อนวันออกและเสนอขายหุ้นกู้แปลงสภาพ ซึ่งจะกระทำโดยวิธีการสำรวจความต้องการซื้อหลักทรัพย์ (Book Building)
นอกจากนี้จะจัดสรรหุ้นเพิ่มทุนที่เหลือไม่เกิน 50 ล้านหุ้น เพื่อรองรับการใช้สิทธิตามใบสำคัญแสดงสิทธิ ครั้งที่ 3
 